Imtella' April 1, 2021 - Aġġornata 1 Ta' April, 2021 5:49pm Rapport: Daphne Cassar Il-qagħaq tal-appostli huma tradizzjoni assoċjata mal-Ġimgħa Mqaddsa hekk kif eluf ta' persuni jagħmlu għaliha f'dawn iż-żminijiet tas-sena. Żorna forn tipiku f'Ħal Qormi fejn rajna kif jinħema dan il-qagħaq u x'jiddistingwih minn ħobż ieħor li jsir mill-furnara Qriema. Il-qagħaq tal-appostli huma popolari ħafna u Ħal Qormi, tipikament assoċjat mal-ħobż, hu miżgħud bi fran li minn jiem qabel il-Ġimgħa Mqaddsa jaħmu l-qagħaq. Television Malta żar furnar f'Ħal Qormi, li spjega kif ir-riċetta tal-qagħaq tal-appostli x'aktarx oriġinat mil-Lvant Nofsani. Maż-żmien, ir-riċetta għaddiet minn ġenerazzjoni għall-oħra ta' furnara. "L-ebda furnar ma jagħmel riċetta bħal oħra bħal kok li jippreżenta l-platt kif jixtieq hu. Issa aħna għandna riċetta tagħna, żammejniha bi tradizzjoni minn żmien in-nannu tagħna". Għalkemm forsi nbidlet maż-żmien, illum il-ġurnata din il-qagħqa għandha togħma rfinuta, u tkun imżejna bil-ġunġlien u l-lewż. Iżda għall-furnar x'jiddistingwi qagħqa tal-appostli minn ħobż ieħor? "Trid tkun daqsxejn crusty ma tridx tkun bħal fancy ratba….crusty minn barra u minn ġewwa tkun daqsxejn ratba" Il-qagħaq tal-apposti huma mfittxija ħafna, kif jixhed il-kju quddiem dan il-forn. Il-manager tal-forn li żorna Marlene Deguara qalet li l-furnara jaħdmu sebat ijem fil-ġimgħa, għall-ġimagħtejn qabel l-Għid il-Kbir. Qalet li qabel il-Covid kien hawn min saħansitra jinżel minn Għawdex għall-qagħaq tal-appostli ta' Ħal Qormi. "Il-ħin kollu, karru dieħel u ieħor ħiereġ jiġifieri kull min se jiġi hawnhekk se jieħu l-qagħaq tiegħu jaħraq." Il-furnara spjegaw li fl-imgħoddi kienet issir ukoll verżjoni ħelwa ta' din il-qagħqa li madankollu ma tantx għadek issibha!